কোচ হিসেবে কতটা সফল হবেন অনিল কুম্বলে, তা নিয়ে চর্চা কম হয়নি। কিন্তু ভারতীয় দলের জন্য তাঁর যে বিশেষ পরিকল্পনা রয়েছে, কোচ হিসেবে কাজ শুরু করার পরে তার প্রমাণ দিচ্ছেন প্রাক্তন লেগ স্পিনার। ওয়েস্ট ইন্ডিজ সফরে যাওয়ার আগে ধোনি, কোহলি-সহ ভারতীয় ক্রিকেটারদের জন্য মিউজিক ক্লাসের আয়োজন করেছিলেন অনিল কুম্বলে। যা যথেষ্ট উপভোগ করেছিলেন ক্রিকেটাররা।

ওয়েস্ট ইন্ডিজে ভারতীয় দল পৌঁছনোর পরেই প্র্যাক্টিসেও অভিনবত্ব আনলেন ভারতীয় দলের নতুন কোচ। প্র্যাক্টিসে যাওয়ার আগে হোটেলেই ভারতীয় ক্রিকেটারদের জন্য বিশেষ যোগ ক্লাসের ব্যবস্থা করা হয়েছিল। অধিনায়ক বিরাট কোহলি-সহ প্রায় সমস্ত ক্রিকেটারই সেই যোগ ক্লাসে অংশ নেন।

প্রায় ঘণ্টাখানেক এই যোগ ক্লাস চলে। ক্রিকেটারদের মনসংযোগ বাড়ানোর জন্যই নতুন কোচের এই উদ্যোগ বলে মনে করা হচ্ছে।

বিশেষ এই যোগ সেশনের ছবি বিসিসিআই টুইটারে শেয়ার করেছে। বিভিন্ন মুদ্রায় সেখানে যোগ ব্যায়াম করতে দেখা যাচ্ছে কোহলি, রাহানে, পূজারা, উমেশ যাদবদের।